Kim Andersen (V), 2008-03-11:
Danmark er et retssamfund.
Vi er også et moderne samfund i en dynamisk udvikling - i et nationalt og i et internationalt perspektiv.
Vi har her i eftermiddag behandlet forskellige forslag fra justitsministeren om at udveksle oplysninger med samarbejdspartnere i EU i forbindelse med opklaringen af kriminalitet af grænseoverskridende karakter.
Vi har i den seneste tid diskuteret mange retspolitiske spørgsmål i den offentlige debat, og vi har også overvejelser om at stramme straffene på en række områder, hvor vi mener det vil have en præventiv virkning på den kriminalitet, vi oplever.
Som et dynamisk, moderne retssamfund, som tager retssikkerheden seriøst, og som også gerne benytter sin position i det internationale samfund til at påvirke andre lande til at iagttage den maksimale retssikkerhed for deres borgere og virksomheder, er det selvfølgelig ikke bare nødvendigt, men også afgørende, at vi hele tiden selv lever op til de strengeste kriterier på området.
Derfor vil jeg gerne på Venstres vegne hilse det forslag, som vi nu har til behandling, L 78, fra justitsministeren, meget, meget velkommen.
Det er sundt og reflekterende, det er med til at fastholde Danmark som et retssamfund og en retsstat.
Nogle gange skal der strammes lidt til, andre gange skal der fires lidt på retspolitikken, for at vi hele tiden er i trit med udviklingen og de problemer, som retspolitisk skal håndteres.
Det her forslag fra justitsministeren lægger op til, at vi skal begrænse antallet af langvarige sigtelser og varetægtsfængslinger i straffesager.
Det er godt, det er sundt, og det er også naturligt set i lyset af den udvikling, vi har gennemlevet.
Det er en belastning at have en langvarig sigtelse hængende over hovedet.
Der har været eksempler på - i relativt få sager, men dog - at nogle har været sigtet i noget, der forekommer som urimelig lang tid.
Vi ved også, at varetægtsfængsling i sig selv er en overordentlig voldsom sanktion.
Med det her forslag lægges der op til en hurtigere behandling af straffesager.
Det hilser vi i Venstre velkommen.
Lovforslaget bygger på anbefalinger fra Strafferetsplejeudvalget, og det er nogle meget afvejede og afbalancerede anbefalinger, som udvalget kommer med, og som lægges til grund for lovforslaget her.
Der opereres med, at der skal rejses tiltale inden en rimelig tid, og at det for unge under 18 år skal ske hurtigst muligt.
Der bliver mulighed for, at man ved langvarige sigtelser skal underrette de sigtede om, hvor sagen står.
Det er i sig selv med til at gøre en vanskelig situation mindre belastende, at man har sikkerhed for, hvor ens sag er processuelt.
Samtidig lægges der op til, at varetægtsfængslinger, som jo er et meget alvorligt indgreb mod det enkelte individ, skal gøres kortere.
Derved lægges der også et pres på anklagemyndighed og domstole for at få sagerne hurtigt igennem, og der bliver indført et proportionalitetsprincip for, hvor lang tid man kan være varetægtsfængslet i forhold til den maksimale straf, man kan få i den pågældende sag.
Der er undtagelser, som gør, at der afhængig af sagens karakter kan tages individuelle hensyn.
Sådan skal det naturligvis også være.
Det sker med det her forslag, som efter vores mening er meget afbalanceret, nuanceret og fornuftigt.